གླང་ཆེན་རྫ་འདབས་ནི་ས་ཁོབས་དེ་འདྲའི་རྒྱ་ཆེ་བ་ཞིག་མིན་ཡང་།སྔོན་ཆད་རྩྭ་ཆུ་འཛོམས་ཤིང་ས་བབ་དྲོ་ལ།ཧ་ཅང་མཛེས་ཤིང་སྡུག་པའི་ས་ཆ་ཡིད་དུ་འོང་བ་ཞིག་ཡིན།དེ་དུས་མཚོ་སྔོན་པོའི་ཉེ་འགྲམ་དུ་རྟ་མང་ཚོ་བར་འབོད་པའི་རུ་སྡེ་ཆུང་ཆུང་ཞིག་ཡོད་པ་དེ་གླང་ཆེན་རྫ་འདབས་སུ་རུ་སྤར་ནས་ཕྱུགས་ལས་ཀྱི་འཚོ་བ་མི་རབས་ནས་མི་རབས་སུ་མཐུད་དེ་གནས་འདིར་འཚོ་བ་རོལ་མྱོང་།གོ་ཐོས་སུ་ཨ་ཁུ་ནོར་བྷ་ཡང་རྟ་མང་ཚོ་བའམ་རུ་སྡེ་འདིའི་མི་རབས་ཕྱི་མར་གཏོགས་ཟེར།གལ་ཏེ་ང་ཚོས་ཨ་ཁུ་ནོར་བྷ་ལ་ཁོའི་མེས་པོ་ཚོའི་གཏམ་རྒྱུད་གླེང་དགོས་ཀྱི་རེ་བ་བཏོན་ཚེ།ཁོང་ལའང་ཕ་རོལ་པའི་སེམས་ལ་འཇོག་ཐུབ་པའི་གནའ་གཏམ་ཆ་ཚང་བ་ཞིག་བཤད་རྒྱུ་མེད།ཡིན་ཡང་ཕྱིར་དྲན་གྱི་བློ་ཁ་འདས་དོན་ལ་ཕྱོགས་ནས་བསམ་གཞིགས་ཙམ་བྱས་ན་ཁོའི་སེམས་སུའང་རྟ་མང་ཚོ་བ་ནི་ཚོ་བ་གཞན་དག་དང་འདྲ་བར་ལྷ་སྒྲུང་ལྟ་བུའི་གཏམ་རྒྱུད་རྫོགས་མེད་ཅིག་བཤད་རྒྱུ་ཡོད་པར་ཁོས་ནམ་ཡང་ཡིད་ཆེས་བྱེད་ཀྱིན་ཡོད།